

**ΟΖΓΚΙΟΥΡ ΦΕΡΧΑΤ**

**24/4/2024**

**ΕΡΩΤΗΣΗ**

**Προς τον Υπουργό**

**Ναυτιλίας και Νησιωτικής Πολιτικής**

**Θέμα: Οι καθυστερήσεις στις πληρωμές του Μεταφορικού Ισοδύναμου οδηγούν στην πλήρη απαξίωσή του.**

Οι καθυστερήσεις στις πληρωμές των δικαιούχων του Μεταφορικού Ισοδύναμου, είτε αφορούν φυσικά πρόσωπα, είτε επιχειρήσεις, εξακολουθούν να αποτελούν πλέον πάγια κυβερνητική πολιτική, σε σημείο που το εμβληματικό αυτό μέτρο υπέρ της νησιωτικότητας, το οποίο θεσμοθετήθηκε το 2018, να οδηγείται βαθμιαία στην πλήρη απαξίωση, με ευθύνη της κυβέρνησης. Αποτέλεσμα είναι να πλήττονται οι ζωές των νησιωτών και να δημιουργούνται προβλήματα ρευστότητας και μείωσης της ανταγωνιστικότητας στις νησιωτικές επιχειρήσεις.

Με τα μέχρι σήμερα στοιχεία, οι πληρωμές των φυσικών προσώπων έχουν καταβληθεί μέχρι και τον Γενάρη του 2023, ενώ για τις επιχειρήσεις έχουν καταβληθεί μόνο για το α’ εξάμηνο του 2022, εξαιρουμένων αυτών που βρίσκονται υπό έλεγχο. Βρισκόμαστε δηλαδή στα τέλη του Απρίλη του 2024 και δεν έχουν πληρωθεί για το Μεταφορικό Ισοδύναμο επιχειρήσεις ακόμα και για δαπάνες που ανάγονται στο 1ο εξάμηνο του 2022. Επιπλέον, οι οφειλές για τα καύσιμα του 2023, πληρώθηκαν μόλις τρείς εβδομάδες πριν, εξαιρουμένων πάλι των επιχειρήσεων υπό έλεγχο.

Τα ίδια προβλήματα, που πλήττουν τη νησιωτικότητα ανακύπτουν -και αναδείχτηκαν πρόσφατα με ερώτηση της Κοινοβουλευτικής μας ομάδας-με την ΜΗ καταβολή της επιδότησης του μέτρου ΑΜΑΛΘΕΙΑ, ύψους 12 εκ.ευρώ, για τους κτηνοτρόφους νησιωτικών περιοχών, που ψηφίστηκε μεν πριν δύο χρόνια, αλλά δεν έχει πληρωθεί.

Οι πρόσφατες εξαγγελίες του Υπουργού Ναυτιλίας και Νησιωτικής Πολιτικής από την Κρήτη για καθιέρωση της αναλογικότητας με βάση το δυναμικό του κάθε νησιού, αλλά και χωρίς να διασαλευτεί η δημοσιονομική πειθαρχία και η ταυτόχρονη δήλωση περί αναζήτησης χρηματοδοτικών πηγών, δημιουργούν σοβαρά ερωτηματικά τόσο για τη συνέχεια και επέκταση του μέτρου, όσο και ως προς τη δυνατότητα για την πλήρη κάλυψη των ωφελούμενων στο σύνολο της νησιωτικής χώρας.

**Επειδή** η μη έγκαιρη πληρωμή των δικαιούχων του μεταφορικού ισοδύναμου αποτελεί πλέον πάγια τακτική της κυβέρνησης και οδηγεί σε απαξίωση του εμβληματικού, για τη νησιωτικότητα, μέτρου.

**Επειδή** είναι αναγκαία και επιβεβλημένη η στήριξη της νησιωτικής οικονομίας.

**Επειδή** οι τραγικές καθυστερήσεις δημιουργούν δικαιολογημένη αγανάκτηση και διαμαρτυρία

**Ερωτάται ο κ. Υπουργός:**

**Α) Πότε θα γίνουν σαφείς οι κυβερνητικές προτάσεις για την απρόσκοπτη υλοποίηση του Μεταφορικού Ισοδύναμου;**

**Β) Που οφείλονται οι μέχρι σήμερα χρόνιες καθυστερήσεις για την καταβολή των οφειλών σε όλους, ανεξαίρετα, τους δικαιούχους;**

**Γ) Γιατί μέχρι σήμερα, δεν προβλέπεται συγκεκριμένο κονδύλι στον ετήσιο κρατικό προϋπολογισμό, τακτικό ή ΠΔΕ;**

**Δ) Πότε θα καταβληθούν οι αποζημιώσεις των ιδιωτών για τους υπόλοιπους 11 μήνες του 2023;**

**Ε) Πότε θα καταβληθούν οι αποζημιώσεις των επιχειρήσεων για όλες τις επιχειρήσεις και τουλάχιστον για το 2022;**

**ΣΤ) Πότε θα επεκταθεί το μέτρο, σε ό,τι αφορά τα καύσιμα, σε όλα τα νησιά, καθώς μέχρι σήμερα και επί πέντε χρόνια παραμένει σε πιλοτικό επίπεδο για νησιά κάτω των 5.000 κατοίκων;**

**Οι ερωτώντες βουλευτές**

**Οζγκιούρ Φερχάτ**

**Θεοπίστη (Πέτη) Πέρκα**

**Μερόπη Τζούφη**

**Σία Αναγνωστοπούλου**

**Ευκλείδης Τσακαλώτος**

**Θεανώ Φωτίου**